וקעם עמה מרחיק ומשה קדם לערפלה דתמן האלהים ומלל יהוה למשה למימר שמעת ית קל מלי עמה הדן דמללו עמך היטבו כל דמללו לוי יתיהב והי לבון דן להון למדחל מני ולמטר ית פקודי כל יומיה לבדיל יתיטב לון ולבריון לעלם נביא אקים לון מבגו אחיון כותך ואתן מלי בפמה ואמלל עמהון ית כל דאפקדנה והי אנשה דלא ישמע למליו דימלל בשמי אנה אבעי מן עמה ברן נביה דיעתד לממללה ממלל בשמי ית דלא פקדתה לממללה ואד ימלל בשם אלהים עורנים ויקטל נביה ההוא ואן תימר בלבך איך חכים ית ממללה דלא מללה יהוה דימלל נביה בשם יהוה לא הי ממללה ולא ייתי הוא ממללה דלא מללה יהוה בזידנו מללה נביה לא תמור מנה אזל אמר לון עזרו לוכון למשכניכון ואתה הכה קעם עמי ואמללה עמך ית כל מצותה גזריה ופשרוניה דתלפנון ויעבדון בארעה דאנה יהב לון למירתנה